Igkis avigku ahin kuwis,
ig Kiyavwiye Jesus awna gitkis:
— Nah kewa pahakti amutri akatbe.
Madikte amutri akat amadgaya inin in he arakaknen nudahan.
Nahme igyewatnene.
Igme Wigwiy ig kewa pahavwi amutrivutnebe.
Ignes nuhiyegavu igkis pahavwiwa nukakuh hawata ku samah amutri atawnibdi pahaktiwa akak akat.
Heneme gaytakis ka inyewatma pahavwiwa nukakuh.
Igkis ka kehkere nubetki.
Igkis kewa atawnibdibe huruhravyebe ku pariye kane kew.
Ig Wigwiy hiyak gikakkisnek.
Ku samah pahavwi amutrivutne tigah atawnibdi huruhravye,
hawata ig Wigwiy giwiwhpitnikis neras ku pariye kane kehkere nubetki.
Nerasme ku pariye kehnevwi nubetki,
ig hiyak gikakkis hawata.
Igkis kewa atawnibdibe ku pariye kewtino.
Ig amutrivutne sagahpewa gamutra atawnibdi ku pariye kewyovwi kahadbe egkis wadiswa egkis kew kibite akiw.
Hawata ig Wigwiy sagahbeta gihiyekemnikis ariw givathawnikis neras ku pariye kehnevwi nubetki kahadbe igkis keh nubetki ka aynsima akiw.
Kibeyne,
kuwis ig Wigwiy kavusa sagahbeta yihiyekemni akak inakni giwn ku pariye nah kuwis akki yit.
Ku samah yis ihpin ig keh yihiyekemni barewbetnek.
Misakwanabay pahavwiwa nukakuh.
Nahme misakwa pahavwiwa yikak.
Ku atawnibdi ka misakwa aminat akat,
egnes ka kew.
Hawata yis.
Ku yis ka misakwa pahavwiwa nukakuh,
yis ka hiya akehka nubetki.
Nah kewa pahakti amutri akatbe.
Yisme kewa nutawnibdibe.
Ku pahavwi misekwevye pahavwiwa nukakuh,
ku ig keh nubetki,
ig humaw kewa pahat ah atawnibe ku pariye kew ka aynsima.
Heneme ku pahavwi ka misakwa nukakhu,
ig ka hiya akehka ariknawnema kabayka gidahan Kiyavwiye.
Ku pahavwi ka pahavwiwatma nukakuh,
aysawnemenek ig padekwikanek ke pahat ah atawnibe ku pariye huruhruvye.
Ke atawnibdibe huruhravye ku pariye pahadgupihka,
in padekwika ariwtrikut tiket,
in bukehpika.
Yisme ku pariye kane henema,
ku yis misakwa pahavwiwa nukakuh,
ku nuwnuh misakwa ay abet yihiyekemni adahan yis wewne nikak,
nikwe hiyawa yis ayap nutuh ku pariye yimawkan.
Ku pariye yayapni nutuh in humaw yitnek.
Ku yis kehne nubetki ka aynsima,
innewa ku pariye keh Wigwiy kiyathaka.
Hawata akiw ininewa arakak ku yis inyewa nukannuhnivwi.
— Nah batek yikak hawata ku samah Wigwiy batek nukakuh.
Wewnabay avigkutavrik ku samah nubetki kahadbe takunipti nah batek yikak.
Nah iha Wigwiy giwn.
Takunipti nah keh ig batek nukakuh.
Yis hawata ku yis iha nuwnuh takunipti,
yis keh nah bateknenekwa yikaknek.
Nah awna inakni iwit yit kahadbe yis misakwa batek yinaktin hawata ke nahbe.
Nah muwaka yis misakwa kivunenekwa akak batekka takunipti.
— Batekaknabay pawtak hawata ku samah nah kuwis batek yikak.
Inakni nukumadukan yit.
Ku pahavwi umahkiswa gidahankis gikagmadavu ini areketni ku ig batek gikakkis mpinevevye.
Yuma hiyeg batekak hene ke inibe akiw.
— Ku yis iha madikte nuwnuh,
yis humaw nukagmadavu.
Nah ka kanumyi ku yis nubukpig mmanawa pahavwi ibukti ka hiyak ku pariye abet gikivara gihiyekemni.
Heneme nah kanumyi ku yis nukagmadavu mmanawa nah kuwis akki yit madikte ku pariye Wigwiy gakkan nutuh.
Ka yisnema ka kaniyhun adahan nah humaw yikagmada.
Heneme nah kaniyvey adahan yis humaw nukagmadavu.
Nah kaniyyi adahan yis wew muwapuw kehnenekwa nubetki,
adahan yis humaw kewa atawnibdibe kane ariwtinisima ku pariye kane mewhawti.
Nah kaniyyi adahan yannivwi ka waditnevyenenma.
Nah kaniyyi adahan Wigwiy iki yit madikte ku pariye yayapni git nuwavrik.
Batekaknabay pawtak.
Inakninewa nukumadukan nah ayap yit.